ไจกาให้ไทยกู้ลงทุนยาว40ปีดอกเบี้ยไม่ถึง1%
หลังจากรัฐบาลเปิดประเด็นเงินกู้เพื่อฟื้นฟูประเทศชุดใหญ่ 6-8 แสนล้านบาท ทั้งในด้านการจัดการน้ำ การลงทุนโครงสร้างพื้นฐานระยะยาว รวมถึงการวางระบบผังเมืองใหม่ เพื่อสร้าง &#8220;นิว ไทยแลนด์&#8221;
30 ต.ค. 2565

หลังจากรัฐบาลเปิดประเด็นเงินกู้เพื่อฟื้นฟูประเทศชุดใหญ่ 6-8 แสนล้านบาท ทั้งในด้านการจัดการน้ำ การลงทุนโครงสร้างพื้นฐานระยะยาว รวมถึงการวางระบบผังเมืองใหม่ เพื่อสร้าง “นิว ไทยแลนด์”
พิชัย นริพทะพันธุ์ รมว.พลังงาน เปิดเผยว่า ได้หารือกับผู้บริหารองค์การความร่วมมือระหว่างประเทศแห่งญี่ปุ่น (ไจกา) และเอกอัครราชทูตญี่ปุ่นประจำประเทศไทย ซึ่งทางญี่ปุ่นและไจกายืนยันว่า พร้อมสนับสนุนเงินกู้ลงทุนโครงสร้างพื้นฐานระยะยาวของประเทศไทย โดยไม่จำกัดวงเงิน ระยะเวลากู้ยาวไม่เกิน 40 ปี และคิดอัตราดอกเบี้ยไม่ถึง 1%
พิชัย บอกว่า ฝ่ายญี่ปุ่นให้แนวคิดเกี่ยวกับโครงการลงทุนว่าต้องเป็นโครงการที่รองรับปัญหาในอนาคตอย่างน้อย 1-200 ปี ไม่ใช่เพียงแก้ปัญหาเฉพาะหน้าเท่านั้น 
พิชัย กล่าวว่า จะนำข้อเสนอการให้ความช่วยเหลือของญี่ปุ่นทั้งคำแนะนำ และวงเงินสินเชื่อไปเสนอคณะกรรมการฟื้นฟูประเทศที่มี ยิ่งลักษณ์ ชินวัตร นายกรัฐมนตรี เป็นประธานเพื่อพิจารณา โดยในขณะนี้มีหลายประเทศที่ติดต่อมายังรัฐบาล เพื่อเสนอแนวคิดการพัฒนาโครงสร้างพื้นฐานระยะยาว
ทั้งนี้ เมื่อวันที่ 1 พ.ย. คณะรัฐมนตรี (ครม.) มีมติให้ทุกส่วนราชการเสนอโครงการลงทุนฟื้นฟูฯ ระยะ 1 ปี ให้สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ขณะที่เงินลงทุนโครงการเหล่านี้จะมีวงเงิน 1.3 แสนล้านบาท 
อย่างไรก็ตาม โครงการลงทุนระยะ 1 ปี จะต้องมีความสอดคล้องกับแผนลงทุน เพื่อป้องกันภัยพิบัติต่างๆ ในระยะยาวด้วย
ข้อมูลที่พิชัยชี้แจงถึงแผนการกู้เงินมาฟื้นฟูบูรณะประเทศสอดคล้องกับ กิตติรัตน์ ณ ระนอง รองนายกรัฐมนตรีและ รมว.พาณิชย์ ที่เปิดเผยถึงแผนการฟื้นฟูภาคอุตสาหกรรมภายหลังน้ำลดว่า รัฐบาลจะต้องเตรียมการกู้เงินในวงเงินหลายแสนล้านบาททั้งในและต่างประเทศ เพื่อฟื้นฟูเรียกความเชื่อมั่นของนักลงทุนให้กลับคืนมา 
กิตติรัตน์ บอกว่า ขณะนี้มีหลายสถาบันที่ยื่นความจำนงต่อนายกรัฐมนตรี ซึ่งส่วนตัวเห็นว่าประเทศที่มีความเหมาะสมที่เราจะสามารถกู้ได้ ต้องเป็นประเทศที่มีความเข้มแข็งทางเศรษฐกิจ ทั้งจีน ญี่ปุ่น หรือเกาหลีใต้ อย่างไรก็ตาม ยังจะต้องหารือกับรัฐมนตรีว่าการกระทรวงการคลังรวมถึงนักวิชาการ บริษัทก่อสร้าง บริษัทเงินกู้ ก่อนการตัดสินใจ
ขณะที่ ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ได้ให้แนวคิดกับธนาคารพาณิชย์ไปว่าจะต้องช่วยเหลือและดูแลลูกหนี้ให้ดีที่สุด เพื่อไม่ให้ลูกหนี้กลายเป็นหนี้เสีย ส่วนสินเชื่อและการช่วยเหลือนั้นต้องทำเต็มที่
ผู้ว่าการ ธปท. บอกว่า ในส่วนของภาคธุรกิจคงจะต้องรอหลังน้ำลดก่อนเพื่อประเมินความเสียหาย ในขณะที่หนี้ครัวเรือนนั้นเป็นอีกเรื่องที่ต้องติดตาม เพราะความสามารถในการชำระหนี้จะโยงกับการมีงานทำ และในช่วงที่ผ่านมาจำนวนคนว่างงานของไทยอยู่ในระดับที่ต่ำมาก ทุกคนมีงานทำและมีความสามารถในการชำระหนี้ แต่ในขณะนี้ต้องขึ้นกับว่าภาคอุตสาหกรรมที่ได้รับความเสียหายจากน้ำท่วมจะฟื้นได้เร็วแค่ไหน และรักษาลูกจ้างไว้ได้มากเท่าไร แต่เท่าที่รู้โรงงานใหญ่ๆ ที่มีฐานะดีก็จะคงการจ้างงานลูกจ้างเอาไว้
ผู้ว่าการ ธปท. ยอมรับว่าความเสียหายของภาคอุตสาหกรรมอาจจะเป็นตัวเลขที่ค่อนข้างสูง และมีความเป็นไปได้ที่เมื่อสินทรัพย์เสียหาย ความมั่งคั่งของธุรกิจและประชาชนลดลง ก็จะส่งผลต่อกิจกรรมทางเศรษฐกิจ และการใช้จ่ายให้ลดลงตามด้วย
ขณะที่ เกริก วณิกกุล รองผู้ว่าการธปท. บอกว่า ขณะนี้ ธปท.กำลังประเมินทั้งยอดวงเงินสินเชื่อใหม่ที่จะเพิ่มขึ้น และหนี้เสียที่อาจจะเพิ่มขึ้นในส่วนของสินเชื่อบุคคล
ด้านรายงานแนวโน้มเงินเฟ้อเดือน ต.ค. ของ ธปท. ระบุว่า ปัญหาน้ำท่วมใหญ่จะทำให้ความไม่แน่นอนในเรื่องรายได้ของประชาชนและภาคธุรกิจไทยมีมากขึ้น ซึ่งจะกระทบต่อฐานะการเงินของครัวเรือนและภาคธุรกิจในระยะสั้น จึงต้องจับตาผลกระทบต่อความสามารถชำระหนี้ของครัวเรือนในระยะต่อไปอย่างใกล้ชิด